Мейкъуапэ къыщыхэжаныкIахэр
Къэбэрдей-Балъкъэрым и тхэквондистхэм хъарзынэу зыкъыщагъэлъэгъуащ Адыгейм и къалащхьэ Мейкъуапэ иджыблагъэ щекIуэкIа Урысей Федерацэм и кубокыр къэхьыным ехьэлIа зэхьэзэхуэм. Ар щекIуэкIащ Къуэблэ Екъуб и цIэр зезыхьэ СпортымкIэ уардэунэм.
Сатушы Мадинэ
Зэхьэзэхуэм кърихьэлIат къэралым и щIыпIэ псоми къикIа спортсмен 280-м нэблагъэ. Абыхэм я зэпеуэр гуащIэт икIи удэзыхьэхт.
Багъы Идар и ныбжьыр илъэс пщыкIубл фIэкIа мыхъуами, балигъхэм къапикIуэтакъым икIи тхэквондом и техникэ гъуэзэджэхэр игъэлъэгъуащ. ПэщIэдзэ зэIущIищми шэч къызытумыхьэн текIуэныгъэхэр щызыIэригъэхьэри, ар финалым нэсащ. Ди жагъуэ зэрыхъущи, абы къыщыхигъэщIащ Санкт-Петербург и щIыхьыр зыхъумэ Дадашев Максуд. Арати, Багъым килограмм 54-м нэс зи хьэлъагъхэм я зэпеуэм дыжьын медалыр къыщылъысащ.
Иджыри зы дамыгъэ лъапIэ Къэбэрдей-Балъкъэрым къыхуихьащ Сатушы Мадинэ. И пIалъэр имыкI щIыкIэ текIуэныгъищ зэкIэлъхьэужьу къихьри, финал ныкъуэм ар 37:38-уэ зымащIэ дыдэкIэ къыщыпикIуэтащ Урысейм и кубокыр зыIэрызыгъэхьам. Апхуэдэ щыкIэкIэ домбеякъ медалыр къратащ.
Фигу къэдгъэкIыжынщи, Сатушы Мадинэ фIыуэ зэхэзымыххэм я деж Урысейм и чемпионщ. Иджы ар узыншэ дыдэхэм хуэфэщэну япэщIэтащ.
Багъы Идаррэ Сатушы Мадинэрэ и гъэсэнхэщ тренер гъуэзэджэ Ахъмэт Амир.
Жыласэ Замир.
